Rugbywêreldbeker 2015: Praat saam met Bennie Fourie - SA vs Skotland
JY LEES NOU Rugbywêreldbeker 2015: Praat saam met Bennie Fourie - SA vs Skotland
Samoa vs Japan (5 - 26)
Japan lyk soos 'n groep graad 8's wat die matrieks vir hul snoepiegeld boelie … en dit regkry. Die Brawe Bloeisels skop die middag af met nóg 'n kliniese skok-oorwinning - die keer oor Samoa. Met twee groot oorwinnings verdien Japan om as teenstanders gerespekteer te word en hou hulle duimvas om vir die eerste maal deur te dring na die uitspeelwedstryde.
Skotland vs Suid Afrika (16 - 34) Met vanne soos Nel en Strauss in Skotland se span was die afgelope week nogal akademies van aard vir die Bok-voorspelers. Die twee Afrikaners in die Skotse span het gemaak dat die Bokke nuwe name vir hul lynstaanroepe moes leer en dat hulle nie in Afrikaans kon kommunikeer nie. Maar op die dag het dít nie gepla nie. Die Bokke het weer 'n sterk vertoning gelewer en Skotland was nooit regtig 'n bedreiging nie … behalwe dalk om Heyneke Meyer se hoofrekening-vermoë bloot te lê. Die Bok-afrigter is deur die kamera gevang waar hy ernstig besig is om op sy vingers te tel. Die patriot in my kies om te glo dat hy besig was om te tel hoeveel duisende mense hierdie Bokspan verkeerd gaan bewys.